Sagunt s'adhereix al Pla Edificant de la Conselleria d'Educació
31 de gener 2018

![Imagen 1](/media/phebrqmd/09-img_1877-c.jpg)

El Ple Ordinari de l'Ajuntament de Sagunt, celebrat ahir, va aprovar per unanimitat l'adhesió al Pla de Cooperació Edificant de la Conselleria d'Educació, Investigació, Cultura i Esport. Esta adhesió suposarà quinze intervencions en el municipi entre creació, adequació i reforma per a diferents centres educatius de Sagunt. Entre estes intervencions es troben l'adequació del Col·legi d'Educació Especial San Cristóbal i la construcció de l'IES Número 5.

El passat mes d'octubre la Generalitat Valenciana va anunciar un pla de cooperació per valor de 700 milions d'euros per a la construcció, adequació i reforma de col·legis i instituts de la Comunitat Valenciana. El Pla Edificant té com a objectiu construir 200 nous centres educatius i reformar altres 500 fins a 2019. A més de les peticions que es reben per part dels ajuntaments, la Generalitat donarà prioritat a la construcció de 24 col·legis integrats en barracons i més de 100 amb aules prefabricades, arreplegats en una llista realitzada en 2016.

L'alcalde de Sagunt, Quico Fernández, va assistir a l'acte celebrat en el Palau de la Generalitat en representació de la Federació Valenciana de Municipis i Províncies, on va afirmar que este programa **“és un pla d'inversió educatiu ambiciós que té com a objectiu col·laborar amb els ajuntaments del País Valencià per avançar molt més ràpid en la construcció d'infraestructures educatives per a totes les comarques”**.

Fernández també va destacar en el seu moment que el programa Edificant significa **“millorar el mapa d'infraestructures educatives del nostre País; tornant a la normalitat pels errors comesos en etapes anteriors. La rehabilitació, reforma o construcció de centres escolars és una necessitat per consolidar el dret a una educació pública i de qualitat, afavorint l'accés en igualtat de condicions i impulsant la formació com a suport del nostre present i la construcció d'una societat que tinga els seus fonaments bàsics en l'educació pública i de qualitat”**.

*   [](http://www.facebook.com/sharer.php?u=https://aytosagunto.es/va/actualitat/sagunt-s-adhereix-al-pla-edificant-de-la-conselleria-d-educacio/ "Facebook")
*   [](http://twitter.com/share?url=https://aytosagunto.es/va/actualitat/sagunt-s-adhereix-al-pla-edificant-de-la-conselleria-d-educacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-s-adhereix-al-pla-edificant-de-la-conselleria-d-educacio/ "Linked In")
*   [](mailto:?body=https://aytosagunto.es/va/actualitat/sagunt-s-adhereix-al-pla-edificant-de-la-conselleria-d-educacio/)